קובי אורן

קובי אורן (נולד ב-20 באפריל 1972), הוא פסיכולוג קליני ומאמן ריצה, שנודע בזכות הישגיו הרבים בריצות האולטרה מרתון בארץ ובעולם. אורן זכה ברציפות במקום הראשון בשבע תחרויות אולטרה מרתון בינלאומיות מסוג של ריצה רב יומית בין השנים 2014–2016. אורן הוא גם שיאן ישראל למרחק רצוף בריצת אולטרה מרתון. אורן נולד בחיפה, והתחנך בבית הספר אליאנס שבעיר. בשנת 1990 התגייס לצה"ל ושירת ביחידת מורן. בשנת 1998 סיים לימודי תואר ראשון בפסיכולוגיה באוניברסיטת חיפה ובשנת 2000 סיים את לימודי התואר השני בפסיכולוגיה קלינית באוניברסיטת בן-גוריון שבנגב. במהלך התמחותו הקים קליניקה פרטית בטבעון, בה הוא מטפל עד היום בילדים, נוער ומבוגרים. במקביל עוסק אורן כיום בהדרכת אנשי מקצוע המטפלים בילדים ובנוער ומכשיר סטודנטים הלומדים מקצועות טיפוליים במסגרת מכללת אורנים ובמסגרות קליניות אחרות. בשנת 2015 סיים קורס מדריכי ריצה ובמקביל לעבודתו כפסיכולוג, הוא מאמן ריצה למגוון של סוגי ריצות ביניהן ריצות קצרות, ריצות מרתון וריצות אולטרה מרתון בארץ ובעולם. בין היתר, מאמן אורן את גלית בירנבוים-נבון, שיאנית ישראלית בריצות אולטרה מרתון רב יומיות. בשנת 2008 רץ אורן את ריצת האולטרה מרתון הראשונה שלו במקצה 80 ק"מ. באותה השנה זכה במקום השני במרוץ השליחים הזוגי "הר לעמק" במקצה של 200 ק"מ, ובנובמבר 2010 השתתף במרוץ אולטרה-מרתון "סובב עמק" במקצה של 60 ק"מ. בשנת 2011 זכה במרוץ הסיבולת הראשון בישראל למרחק של 168 ק"מ, בריצה מעגלית בשטח במשך 24 שעות. בשנת 2012 התקיימה לראשונה בישראל ריצת אולטרה מרתון למרחק של 265 ק"מ, בה קבע אורן את שיא ישראל למקצה זה. בשנת 2013 קבע שיא ישראל נוסף כאשר רץ 10 מרתונים ברצף למרחק של 424 ק"מ, ב-86 שעות. בשנת 2014 קבע שיא בינלאומי חדש במהלך ריצת אולטרה מרתון רב יומי בת עשרה ימים למרחק 1,113.9 קילומטר בדרום אפריקה. בשנת 2015 קבע את שיא דרום אפריקה במירוץ של שישה ימים במרחק של 818 קילומטר, ובשנת 2016 קבע בניו יורק שיא בינלאומי לאותה השנה בריצת אולטרה מרתון רב-יומית ל-10 ימים במרחק של 1,215 קילומטר. בין השנים 2014–2016 זכה אורן במקום הראשון ברציפות, בשבע תחרויות אולטרה מרתון בינלאומיות מסוג ריצה רב יומית (המנצח הוא זה אשר רץ את המרחק הארוך ביותר בפרק הזמן המוגדר). באפריל 2014 זכה במרחק של 768 ק"מ במרוץ 6 ימים ביוון ובאוקטובר 2014 ניצח בתוצאה של 739 ק"מ במרוץ 6 ימים בצרפת. בדצמבר 2014 ניצח כאשר רץ מרחק של 1113.9 ק"מ במרוץ 10 ימים אשר נערך בדרום אפריקה והיה לישראלי הראשון שרץ מרחק שכזה, ובכך התברג בראש טבלת המובילים בתחומו בעולם. ביולי 2015 ניצח במרוץ 6 ימים בנורווגיה ובספטמבר 2015, ניצח עם שיא אישי חדש של 818 ק"מ במרוץ 6 ימים בדרום אפריקה, מרחק אשר הביא אותו למקום רביעי בעולם במרוצים רב יומיים ל-6 ימים לשנה זו. באפריל 2016 ניצח במרוץ 10 ימים בקווינס, ניו יורק וקבע שיא אישי עת רץ 1,215 ק"מ במקצה של 10 ימים בזמן בו ביצע אלף ק"מ. בדצמבר של אותה השנה קבע אורן, במרחק של 1124 ק"מ, שיא חדש במרוץ 10 ימים בדרום אפריקה. בשנת 2017 ניצח קובי אורן תחרות ריצה רב-יומית למרחק 1,000 מייל בתחרות שנערכה בפרטוריה בדרום אפריקה בזמן של 15 ימים ו-3 שעות. בשנת 2018 סיים קובי אורן את "Self Transcendence 3100 Mile race" (אנ') בזמן של 46 ימים ו-3 שעות והפך לרץ המסיים ה-42 של המרוץ ב-22 שנות קיומו. קובי אורן הוא האסיאתי הראשון המסיים זה והישראלי הראשון המסיים אירוע זה. לפי חוקי המרוץ, רץ המגיע ממדינה שבה המדידה מתבצעת במטרים משלים את מרחק הריצה למרחק המוכר במדינתו, כמקובל. אורן השלים את המרחק וסיים 5,000 קילומטר לאחר 46 ימים ו-9 שעות ריצה. אורן נשוי ואב לארבעה. מתגורר בקריית טבעון. אולטרה מרתון אתר האינטרנט הרשמי של קובי אורן עדנה אברמסון, קובי אורן רץ 1,114 ק"מ בלי הפסקה - וניצח, באתר ynet, 25 בדצמבר 2014 תלם יהב, ‏212 ק"מ בריצה: מי הצליח לסיים את המרוץ הארוך ביותר שנערך בישראל?, באתר ‏מאקו‏, 23 במאי 2011 דני בורשבסקי‏, האיש שרץ עשרה מרתונים ברצף, באתר וואלה, 22 באוקטובר 2013 אריאל רובינסקי, החום הוא 53 מעלות. הוא כבר עבר 57 ק"מ ונשארו לו עוד 160. בעלייה, באתר כלכליסט, 20 בספטמבר 2011 Kobi Oren 424 Km run - Ultra Sovev Emek 2013, באתר יוטיוב בוקר ספורט 21.7.15 | קובי אורן, באתר יוטיוב בפודקאסט גיקונומי, באתר גיקונומי "אני מודה שאני בין חושש למפחד", נחשף בראיון אישי האולטרה מרתוניסט קובי אורן שמתכוון לגמוא 420 ק"מ בסובב עמק, באתר shvoong אין דבר העומד בפני הרץ, באתר ידיעות אחרונות דני בורשבסקי‏, האיש שרץ עשרה מרתונים ברצף, באתר וואלה, 22 באוקטובר 2013 עדנה אברמסון, קובי אורן רץ 1,114 ק"מ בלי הפסקה - וניצח, באתר ynet, 25 בדצמבר 2014 רץ האולטרה קובי אורן שניצח בצרפת: "אפשר להגיד שזה היה המרוץ שהכי סבלתי בו אי פעם", באתר shvoong האולטראיסט קובי אורן ניצח בתחרות למרחק של 771 ק"מ במשך שישה ימים ועם שמונה שעות שינה בלבד, באתר shvoong אורי טלשיר, האיש שרץ במעגלים להנאתו, באתר הארץ, 15 בנובמבר 2014 אבינעם פורת, היעד הבא? "ריצה של כ-4,800 ק"מ", באתר ynet, 6 במאי 2016